DA Den Europæiske Unions Tidende C 187/13

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 187/08)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»MAHÓN-MENORCA«

EU-nr.: PDO-ES-0083-AM02 — 15.6.2017

BOB ( X ) BGB ( )

1. Ansøgende sammenslutning og legitim interesse

Consejo Regulador de la Denominación de Origen Protegida »Mahón-Menorca« [Kontrolorgan for »Mahón-Menorca«, som er den beskyttede oprindelsesbetegnelse] Ctra. Des Grau, km. 0.5 07700-Mahón (Menorca) Baleares SPANIEN Tlf. +34 971362295 E-mail: quesomahon@infotelecom.es

Et organ, der repræsenterer producenterne og forarbejdningsvirksomhederne i spørgsmål vedrørende forsvar, garanti og fremme af den beskyttede oprindelsesbetegnelse.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

— ☐ Produktets betegnelse — ☒ Varebeskrivelse — ☐ Geografisk område — ☐ Bevis for oprindelse — ☐ Produktionsmetode — ☐ Tilknytning — ☒ Mærkning — ☐ Andre (redegør nærmere)

4. Type ændring

— ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Ændring:

Afsnit B i specifikationen — Beskrivelse af produktet – ændres som følger:

— Ændring i vægtintervallet fra mellem 1 kg og 4 kg til mellem 0,6 kg og 4 kg.

Vægten af de omfattede oste er blevet ændret, idet den øvre grænse stadig er på 4 kg, mens den nedre grænse er ændret fra 1 kg til 0,6 kg.

Tidligere tekst: »Vægt: mellem 1 kg og 4 kg.«

Ændret tekst: »Vægt: mellem 0,6 kg og 4 kg.«

Begrundelse:

Vægten af produktet er ændret, idet der i de seneste år er kommet en voksende efterspørgsel på mindre oste fra en væsentlig del af markedet.

Oste, der vejer mellem 0,6 kg og 1 kg, skal overholde alle de øvrige egenskaber, der er anført i specifikationen for »Mahón-Menorca«-BGB'en.

For derfor at kontrollere, at organoleptiske egenskaber (aroma, struktur og smag) ikke ændres, foretog den kemiske afdeling på University of the Balearic Islands en undersøgelse af prøver af oste, der vejer mere end 0,6 kg og mindre end 1 kg og er fremstillet af virksomheder, som er registreret i henhold til »Mahón-Menorca«-BGB'en i overensstemmelse med specifikationen, idet råvarerne samt produktionsbetingelser og modning blev kontrolleret.

Formålet med undersøgelsen var på den ene side at analysere, om de oste, der vejede mindre end 1 kg, og som var fremstillet af virksomheder registreret under »Mahón-Menorca«-BGB'en, har anderledes organoleptiske egenskaber end de oste, der er dækket af BGB'en, og på den anden side at analysere ostenes modenhedsgrad på baggrund af det gennemsnitlige fugtindhold, fordelingen af fugt (fugtprofiler) og struktur. Der blev også udført en vurdering af den tid, der kræves til at opnå samme modenhedsgrad i de oste, der vejer mindre end 1 kg, som i oste dækket af »Mahón-Menorca«-BGB'en.

Undersøgelsen fandt, at ostene, der vejede mellem 0,6 kg og 1 kg, ikke havde anderledes organoleptiske egenskaber end oste, som er dækket af BGB'en. Undersøgelsen fandt også, at i lighed med det gennemsnitlige fugtindhold var graden af modenhed i de oste, der vejede mellem 0,6 kg og 1 kg, lig med de oste, som er dækket af »Mahón-Menorca«-BGB'en.

Det er derfor blevet bekræftet, at den nedsatte mindstevægt af ostene til 0,6 kg ikke påvirker overholdelsen af de egenskaber, der er anført i specifikationen.

5.2. Ændring:

Afsnit H. i specifikationen — Mærkning – ændres som følger:

— Ændringer af logoet for »Mahón-Menorca«-BGB og af arten af mærket

Tidligere tekst: Ost beregnet til indtagelse skal bære en nummereret kontroletiket udstedt af tilsynsorganet. To slags kontroletiketter er fastlagt til »Mahón«- og »Mahón Artesano«-ost.

Ændret tekst: Mærkningen af den ost, der er beregnet til konsum, skal indeholde logoet for BGB'en og et kontrolnummer.

Begrundelse:

Logoet for den beskyttede oprindelsesbetegnelse er blevet opdateret for at gøre det lettere at identificere produktet. Et tydeligere design er indført, hvilket gør det mere genkendeligt for forbrugerne.

På den anden side er kravet om at medtage logoet på en kontroletiket udstedt af kontrolorganet blevet erstattet med muligheden for at medtage logoet på selve produktets mærkning.

ENHEDSDOKUMENT

»MAHÓN-MENORCA«

EU-nr.: PDO-ES-0083-AM02 — 15.6.2017

BOB ( X ) BGB ( )

1. Navn

»MAHÓN-MENORCA«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Presset ost fremstillet af sødmælk fra kvægracerne Frisona, Mahón/Menorca og/eller Bruna Alpina, eventuelt med tilsætning af mælk fra den menorcanske fårerace i et maksimalt forhold på 5 dele pr. 100.

To slags oste er omfattet: »Mahón-Menorca Artesano« fremstilles i håndværks-ostemejerier, der anvender råmælk, mens »Mahón-Menorca« fremstilles i industrielle ostemejerier, som anvender mælk, der har undergået en form for behandling og/eller konserveringsmetode.

For begge typer er der anført to betegnelser: »semicurado« [halvlagret], hvis den har været modnet i mindre end 150 dage, og »curado« [lagret], hvis den har været modnet længere, idet der gøres opmærksom på, at den mindste modningsperiode for »Mahón-Menorca Artesano« er 60 dage.

Når osten er modnet, har den de følgende gennemsnitlige egenskaber:

Form: en firkantet ost af form som et parallelepipedum med afrundede hjørner og kanter.

Højde: mellem 5 cm og 9 cm.

Vægt: mellem 0,6 kg og 4 kg.

Skorpen har en kompakt, fedtet konsistens og varierer i farve mellem gul og gulbrun, med mærker fra folderne i klædet (»fogasser«) på den øverste overflade af de håndlavede oste.

Selve osten er fast, forbliver intakt, når den skæres, og er elfenbensgul af farve.

Smagen indeholder lette anstrøg af syre, delikate mælkenoter og en fremherskende skarphed i »curado«-ostene, som bliver mere skarp, når modningen øges. Den indeholder huller, der er mere eller mindre runde, er ujævnt fordelt og i ringe antal og er af varierende størrelse, men ikke større end en ært.

Fedtindholdet er ikke under 38 % i tørstof; det samlede tørstof er ikke under 50 %.

3.3. Foder (kun for produkter af animalsk oprindelse) og råvarer (kun for forarbejdede produkter)

Husdyrene fodres i henhold til traditionel praksis ved anvendelse af de bedste græsningsarealer i området.

De naturlige græsmarker er generelt beliggende på land, der tidligere har været udpeget til jordbrug, og hvorpå landbrug er blevet erstattet af kvægopdræt. De spontane dannelser af tæt, højt græs består primært af græsarter og bælgfrugter med en høj græsningsværdi.

Hovedtyperne af foder, der dyrkes, er hanekløver, byg, havre, majs, kløver og rajgræs.

Græsgangene bruges normalt til græsning fra november til maj. Overskydende foder omdannes til ensilage eller hø om foråret (april-maj) til kvægfoder i måneder, hvor græsarealerne er knappe. Dette foder suppleres af koncentrater og biprodukter.

Udsvingene i mængden og frem for alt udbredelsen af nedbør i løbet af året sammen med vindstyrken, der er kendt som »tramontana«, gør det vanskeligt at garantere i alle landbrugssæsoner, at alt foder, der indtages, er produceret på øen. I alle tilfælde er 70 % af det foder, der anvendes til fodring af kvæget, dyrket på øen Menorca.

3.4. Specifikke produktionsetaper, som skal finde sted i det afgrænsede geografiske område

Produktionen af mælken og fremstilling og modning af osten skal ske i det geografiske område, der omfatter hele Menorca.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

Mærkningen skal indeholde følgende oplysninger: Queso »Mahón-Menorca« [»Mahón-Menorca«-ost].

Mærkningen af den ost, der er beregnet til forbrug, skal indeholde logoet for BGB'en og et kontrolnummer.

4. Præcis afgrænsning af det geografiske område

Området, hvori mælken skal produceres, og osten fremstilles og modnes, er øen Menorca. Den er beliggende 18 sømil fra Mallorca og 130 sømil fra Barcelona med følgende koordinater: fra 39°48′N til 40°05′N og fra 3°47′Ø til 4°20′Ø.

5. Tilknytning til det geografiske område

5.1. Det geografiske områdes egenart

På grund af jord- og klimabetingelser, især vindpåvirkningen, har kvægopdræt altid været af større betydning end landbrug på Menorca.

Øen Menorca har et areal på ca. 689 km2 og kan opdeles i to adskilte områder: »Tramontana« i nord, som er mere stejlt, og »Migjorn« mod syd, som har en jævnere og mere homogen terrænform, om end med dybe erosionskløfter. Det højeste punkt på øen er Monte Toro på 358 meter.

Klimaet er mildt, og temperaturen stiger ikke over 34 °C om sommeren eller falder under 5 °C om vinteren. Gennemsnitstemperaturen er 23 °C om sommeren og 10 °C om vinteren.

Den gennemsnitlige årlige regnmængde er lidt over 600 mm. Dette sammen med den rigelige dug, der forårsages af den relativt høje luftfugtighed på grund af nærheden til havet, giver tilstrækkeligt med græsningsressourcer på øen til at ernære næsten 20 000 kreaturer, hvoraf ca. 15 000 er malkekøer.

Græsgangene bruges til græsning fra november til maj. Overskydende foder omdannes til ensilage eller hø om foråret (april-maj) til kvægfoder i måneder, hvor græsarealerne er knappe.

Floraen består hovedsageligt af hanekløver, rajgræs, agropyron, byg, havre og kløver.

Landbrugsejendomme er inddelt i »llocs«, der er landbrugsbedrifter, der normalt drives af én familie, som bor på ejendommen, dyrker jorden og opdrætter husdyrene i overensstemmelse med traditionel praksis.

Det karakteristiske billede af Menorcas landskab i en god del af året er en kombination af forskellige grønne nuancer, afhængig af afgrøderne, græsningsarealerne og skovbeklædte arealer, der er afbrudt af et tæt netværk af stenmure, som har forbindelse med øens specialisering i kvægopdræt og er en følge af øens tynde lag af jord og overflod af geologiske blotninger af klippe. Der er anslået 15 000 km stenmure, der skaber indelukker omgivet af mure eller »tanques«, som gør det lettere at rationere græsning og skære ned på den arbejdskraft, der kræves til at passe kvæget.

5.2. Produktets egenart

»Mahón-Menorca«-ost produceres i form af en firkantet, parallelt dekoreret ost med runde hjørner og kanter. Skorpen varierer i farve mellem gul og gulbrun. Smagen indeholder lette anstrøg af syre, delikate mælkenoter og en fremherskende skarphed i »curado«-ostene, som bliver mere skarp, når modningen øges.

5.3. Sammenhængen mellem det geografiske område og produktets kvalitet eller egenskaber (for BGB'er)

Det fysiske miljø er i al væsentlighed formet af middelhavsklimaet med en gennemsnitlig årlig regnmængde på lidt over 600 mm. Dette sammen med den rigelige mængde dug, der forårsages af den relativt høje luftfugtighed på grund af nærheden til havet, tillader produktion af foder i høj kvalitet, hvilket medfører, at mælk og ost fra dyrene, der hovedsageligt fodres med dette foder, opnår anderledes fysisk-kemiske og organoleptiske egenskaber, der er typiske for denne slags ost.

Ostens særlige form skyldes den traditionelle metode til støbning af ostemassen, som er at placere den i et firkantet bomuldsklæde kaldet »fogasser« og lade den hænge ned fra ostens fire hjørner.

En yderligere særlig praksis ved fremstillingen af osten »Mahón-Menorca Artesano« er på modningsstadiet at behandle overfladen af skorpen ved at gnide den med smør, olivenolie eller en blanding af olivenolie og paprika. Denne arbejdsproces, der udføres adskillige gange under modningsprocessen, forhindrer, at osteskorpen hurtigt tørrer ind og giver den en karakteristisk farve og ydre fremtoning.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://www.caib.es/sites/qualitatagroalimentaria/es/formatge_mahon-menorca-46241

(1) EUT L 343 af 14.12.2012, s. 1.